Diari Oficial de la Generalitat Valenciana


Sumari del DOGV 7469, del 19-02-2015 (2015/1390)

RESOLUCIÓ de 4 de febrer de 2015, de la Direcció General d'Avaluació Ambiental i Territorial, per la qual s'ordena la publicació de les declaracions d'impacte ambiental corresponent als expedients 90/14-AIA Villar del Arzobispo, 97/14-AIA Quart de Poblet i 134/14-AIA Segorbe.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7469

Data del DOGV
:   19-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1390


Data del document
:   04-02-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Villar del Arzobispo
    * Segorbe
    * Quart de Poblet
    * impacte ambiental

RESOLUCIÓ de 4 de febrer de 2015, de la Direcció General d'Avaluació Ambiental i Territorial, per la qual s'ordena la publicació de les declaracions d'impacte ambiental corresponent als expedients 90/14-AIA Villar del Arzobispo, 97/14-AIA Quart de Poblet i 134/14-AIA Segorbe. [2015/1390]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
  
Únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 90/14-AIA Villar del Arzobispo, 97/14-AIA Quart de Poblet i 134/14-AIA Segorbe.  
  
  
«Declaració d'impacte ambiental  
  
Expedient: 90/14-AIA.  
Títol: Explotació de bestiar porcí d'engreix.  
Promotor: Vicente Julián Oro Zanón.  
Autoritat substantiva: Ajuntament de Villar del Arzobispo.  
Localització: parcel·les 455 i 456 del polígon 8, Villar del Arzobispo (València).  
Descripció del projecte  
1r Objecte del projecte  
L'objecte del projecte és la sol·licitud de la llicència ambiental d'acord amb la Llei 2/2006, de 5 de maig, de Prevenció de la Contaminació i Qualitat Ambiental, per a una activitat d'explotació de bestiar porcí d'engreix amb una capacitat per a 1150 porcs.  
2n Principals característiques del projecte d'acord amb la documentació aportada  
L'activitat s'exercirà en una nau de nova construcció en les parcel·les 455 i 456 del polígon 8 de la localitat de Villar del Arzobispo (València) en sòl qualificat de no urbanitzable comú.  
Es tracta d'una nau de tipus vagó, d'una planta, de dimensions interiors de 78 x 14 m amb estructura a base de pòrtics prefabricats de formigó amb una llum interior de 14 m i una separació entre eixos de 6 m. Els últims 6 metres corresponen a magatzem.  
Els tancaments es realitzaran per mitjà de plafons de formigó armat de 15 cm de grossària amb tractament contra la carbonatació en la cara exterior. La coberta, de fibrociment, serà a 2 aigües amb un pendent del 10 %. Sobre esta es disposaran 2 ximeneres de ventilació natural cada 6 metres. Així mateix, s'instal·laran finestres en els paraments verticals al llarg de tota la nau.  
La distribució interior de la nau es realitzarà a base de murets de formigó d'1 m d'alçada, formant corraletes de 3x3 metres. D'esta manera, s'aconseguirà una distribució de 96 corrals disposats en 4 files longitudinals de 24 corrals cada una amb dos corredors longitudinals i 2 corredors transversals per a facilitar el maneig dels distints grups d'animals.  
El sòl dels corrals tindrà 2 metres de reixa i 1 m de formigó, i la zona formigonada és l'adjacent als corredors longitudinals per a aprofitar l'arquitectura.  
Davall la superfície de la reixa de les corraletes es projecta realitzar 4 rases d'1 m de profunditat per a l'arreplega dels purins. La capacitat de les fosses així definides és de 576 m³. Els murs de la fossa es realitzaran a base de blocs de formigó tipus hac, els quals, una vegada col·locats s'ompliran de formigó i tindran una grossària de 30 cm, mentres que la solera de formigó de la fossa tindrà 10 cm de grossària. El formigó usat incorporarà un additiu per a garantir la seua estanquitat i impermeabilitat.  
Així mateix, s'inclou una bassa d'emmagatzematge de purins, de 64 m³ de capacitat, executada amb un recobriment a base de formigó de 15 cm de grossària, amb un armat amb mallat d'acer de 6 mm de diàmetre.  
Es projecta un gual sanitari a l'entrada de l'explotació de 8 m de longitud per 4 m d'amplària, amb una profunditat màxima de 40 cm en la zona central. El gual sanitari s'omplirà fins al nivell d'aforament per mitjà de solució desinfectant a base d'aigua i amoni quaternari.  
La tanca perimetral de l'explotació porcina s'efectuarà per mitjà de tanca metàl·lica de torsió, amb els corresponents tensors i pals de subjecció de tub metàl·lic galvanitzat, amb una alçada mínima de 2-2,2 metres.  
El pinso s'emmagatzemarà en 2 sitges situades en l'exterior de la nau.  
En el magatzem se situarà un servici i vestidors, i hi és obligatori el pas prèviament a l'accés a l'interior de la nau. En el magatzem s'arreplegaran els medicaments i altres elements necessaris per al correcte maneig de l'explotació.  
La distribució de superfícies en l'explotació ramadera és la següent:  
Superfície parcel·les: 15.386,00 m²  
Nau: 1.131,84 m²  
Gual sanitari: 32,00 m²  
Bassa de purins: 100,00 m²  
Caseta preexistent de reg: 8,75 m²  
Total superfície ocupada: 1.272,59 m²  
Instal·lacions:  
a) Aigua  
El subministrament d'aigua a l'explotació es realitzarà a través de la xarxa de la comunitat de regants El Llano. Entre la documentació aportada consta el certificat de la comunitat de regants en què el titular de l'activitat té dret a 5500 m³/ha anuals:  
Atés que les parcel·les que constituïxen l'explotació ocupen, segons les dades de la comunitat de regants, 0,9272 + 0,5600 ha, és a dir 1,4872 ha en total, els corresponen uns drets d'aigua de 8179,6 m³/any.  
  
El certificat de la comunitat de regants indica que té concessió d'aigua de la Confederació Hidrogràfica del Xúquer des de l'any 2005.  
  
b) Energia  
L'explotació s'abastirà d'energia elèctrica a través d'una línia elèctrica de baixa tensió procedent de la xarxa general d'abastiment que garantirà el subministrament elèctric de forma contínua.  
Així mateix, es disposarà d'un grup electrogen el motor del qual té un consum d'1 l/h dièsel i es preveu que funcione aproximadament 1 hora al dia per la qual cosa tindrà un consum anual de 365 litres de combustible. El motor del grup incorpora un depòsit propi de 5 litres de capacitat que s'omplirà un parell de vegades per setmana.  
S'ha d'assenyalar que en la documentació aportada no s'indiquen les característiques de la línia elèctrica (tensió, longitud, traçat, ...). En conseqüència, la línia elèctrica de subministrament a l'explotació no serà emparada per la present resolució. En el cas que l'esmentada línia constituïra per si mateixa un dels supòsits fàctics que requeriren el sotmetiment al procediment d'avaluació ambiental, exigiria la iniciació d'un nou procediment.  
Descripció del procés productiu  
L'activitat prevista consistix en l'engreix de gorrins destinats al sacrifici, que arriben a l'explotació amb una mitjana de 20 kg de pes i que s'engreixaran fins que aconseguixen uns 90-100-Kg de pes.  
Els animals s'agruparan en lots homogenis d'uns 12 animals, separats per sexes.  
Les condicions del medi seran en tot moment les adequades pel que fa a ventilació, temperatura, humitat i il·luminació. En concret, s'establix un sistema de ventilació mixt que combina ventilació estàtica horitzontal a través de les finestres de la nau i forçada per mitjà d'extractors en el carener.  
La il·luminació natural s'assegura amb les obertures previstes i l'artificial serà de l'orde de 6 W/m² de llum emesa per lluminàries fluorescents amb protecció de pantalla reflectora.  
S'instal·larà un higròmetre per a saber en tot moment la humitat del local.   
L'alimentació es realitzarà amb un pinso compost únic que se subministrarà a lliure disposició, que es distribuïx una vegada al dia en les menjadores de tremuja. Els abeuradors seran del tipus tetina.  
Totes les operacions i labors a realitzar sobre els porcs seran d'acord amb la normativa de benestar animal i s'evitaran situacions d'estrés innecessàries.   
L'activitat l'exercirà una única persona, el titular de l'activitat, en horari diürn al llarg de 40 hores setmanals.  
Gestió de purins  
D'acord amb el Reial Decret 324/2000 pel qual s'establixen normes bàsiques d'ordenació de les explotacions porcines, la producció anual per a una granja de 1150 places de porcs d'engreix és de 2472,5 m³ purins, amb un contingut de 8337,5 kg de nitrogen.  
Els purins produïts en l'explotació es gestionaran per mitjà de la seua aplicació a terrenys de cultiu com a fertilització orgànica. Per a la quantitat anual de purins produïda es requerixen 49 ha de terreny. El promotor hi adjunta contractes d'acceptació de purins amb els propietaris de diverses parcel·les en les localitats de Villar del Arzobispo, Losa del Obispo, Chulilla, Bugarra, Llíria i Casinos per superfície cadastral total de 52,7 ha. Els contractes inclouen una clàusula d'exclusivitat de l'agricultor amb l'explotació de referència.  
D'altra banda, d'acord amb la legislació vigent, es requerix una capacitat mínima d'emmagatzematge de purins en l'explotació equivalent a 3 mesos de producció. Per a aconseguir la dita capacitat d'emmagatzematge es proposa la construcció d'una bassa de purins exterior de 64 m³ de capacitat addicional als 576 m³ de les fosses que hi ha davall de les corraletes. La capacitat d'emmagatzematge resultant és de 640 m³, suficient per a garantir l'emmagatzematge de 3 mesos.  
Eliminació de cadàvers  
El titular de l'activitat, a través d'Agroseguro, ha subscrit un contracte per a l'arreplega de cadàvers amb l'empresa Gessmer. El contracte indica que l'arreplega d'animals morts s'efectuarà diàriament.  
  
Els cadàvers es col·locaran en un depòsit estanc subministrat per l'empresa recollidora. El contenidor de cadàvers s'ubicarà al costat de la tanca perimetral a fi de permetre la seua retirada per mitjà de camió ploma per evitar l'entrada d'aquell en l'explotació.  
Residus perillosos  
En el normal exercici de l'activitat es generaran residus perillosos de diferent tipologia, d'una banda residus de tractaments sanitaris sobre els animals, i d'una altra, residus de l'aplicació de raticides i insecticides, dins del programa DDD.  
Per a l'eliminació de tots estos residus perillosos es contractarà el servici de retirada amb una empresa gestora de residus autoritzada. Els contenidors en què s'emmagatzemaran estos residus seran els proporcionats per la dita empresa.  
Tramitació administrativa  
L'expedient s'inicia el 30 de juny de 2014, amb la documentació remesa per l'Ajuntament de Villar del Arzobispo. L'ofici de l'ajuntament adjunta un exemplar del projecte d'explotació, estudi d'impacte ambiental, estudi acústic i estudi d'integració paisatgística, així com documentació de l'expedient administratiu municipal (documentació relativa al tràmit d'informació pública i certificat de compatibilitat urbanística).  
El 22 de juliol de 2014, el Servici d'Avaluació d'Impacte Ambiental comunica a l'Ajuntament de Villar del Arzobispo que l'activitat està sotmesa al tràmit d'avaluació d'impacte ambiental i requerix l'esmena de documentació administrativa, així com aclariments tècnics sobre el projecte.  
El 28 d'agost de 2014, l'Ajuntament de Villar del Arzobispo remet tant la documentació administrativa sol·licitada com un exemplar del projecte tècnic i annex a l'estudi d'impacte ambiental amb aclariments tècnics.  
El 20 d'octubre de 2014, el Servici d'Avaluació d'Impacte Ambiental comunica a l'Ajuntament de Villar del Arzobispo que es requerixen del promotor aclariments addicionals.  
El 7 de novembre de 2014, es rep de l'Ajuntament de Villar del Arzobispo documentació tècnica complementària en resposta al requeriment anterior.  
En el procediment d'avaluació ambiental del projecte es detecta l'absència en l'expedient administratiu de l'informe de conformitat del projecte amb la normativa de protecció del patrimoni cultural valencià. En conseqüència, el 21 de novembre de 2014, es requerix el dit informe a l'Ajuntament de Villar del Arzobispo. El 28 de novembre de 2014 es rep en la Conselleria d'Infraestructures, Territori i Medi Ambient una còpia de l'informe de patrimoni requerit, així com els aclariments tècnics complementaris.  
Tràmit d'informació pública  
El tràmit d'informació pública del projecte es va dur a terme per mitjà de la publicació de l'edicte de l'Ajuntament de Villar del Arzobispo en el tauler d'anuncis municipal pel termini de 20 dies i la notificació als veïns immediats de l'activitat per un termini de 20 dies, així com per mitjà de la inserció d'un anunci de sotmetiment a informació pública durant 30 dies en el Butlletí Oficial de la Província de València número 148, de 24 de juny de 2014.  
El secretari de l'Ajuntament de Villar del Arzobispo, amb el vistiplau de l'alcaldessa, va realitzar un primer certificat d'informació pública en què al·ludia exclusivament a la notificació a veïns i publicació en el tauler d'anuncis de l'ajuntament. Este certificat, de 26 de juny de 2014, indica la realització de 4 al·legacions dins del termini i en la forma deguda.  
Les al·legacions, realitzades per veïns immediats, es referixen principalment a la producció de purins, amb el consegüent risc de contaminació, i a la producció de molèsties per olors, proliferació d'insectes i riscos sanitaris, així com a la possible devaluació de les propietats dels al·legants.  
Posteriorment, i a requeriment de la Subdirecció General d'Avaluació Ambiental i Territorial, l'Ajuntament de Villar del Arzobispo va emetre un nou certificat relatiu al tràmit d'informació pública, especificant que en el Butlletí Oficial de la Província de València número 148, de 24 de juny de 2014, s'havia inserit un anunci de sotmetiment de l'expedient a informació pública durant 30 dies. Este certificat, firmat pel secretari de l'Ajuntament de Villar del Arzobispo amb el vistiplau de l'alcaldessa el 21 d'agost de 2014, indica que no s'hi van realitzar al·legacions addicionals.  
No obstant això, en el procediment es consideren les al·legacions presentades prèviament pels interessats en el procediment.  
Consultes a administracions i informes rebuts  
En l'expedient hi ha certificat de compatibilitat urbanística i informe de patrimoni.  
1r El certificat de compatibilitat urbanística, firmat per l'arquitecte municipal de l'Ajuntament de Villar del Arzobispo el 14 de febrer de 2014, indica que les parcel·les on es pretén realitzar l'activitat estan classificades com a sòl no urbanitzable qualificat de comú i acredita la compatibilitat urbanística del projecte.  
2n La Direcció General de Cultura, en l'informe vinculant de 10 d'abril de 2014, establix que el projecte no té afecció sobre el patrimoni cultural en cap de les seues manifestacions, per la qual cosa emet informe favorable a la realització d'este.  
Vist l'objecte de l'activitat, la seua ubicació en sòl no urbanitzable comú i el contingut dels informes mencionats, no s'ha estimat necessari realitzar consultes addicionals.  
No obstant això, s'ha consultat i considerat la cartografia SIG de la Conselleria d'Infraestructures, Territori i Medi Ambient.  
  
Consideracions ambientals  
1r Contrastada la parcel·la en què es pretén ubicar l'activitat amb la informació subministrada per la cartografia disponible en la Conselleria d'Infraestructura, Territori i Medi Ambient, s'observa que:  
- La localització del projecte no afecta vies pecuàries, terreny forestal, espais de la Xarxa Natura 2000, ni cap altre tipus d'espai natural protegit. Així mateix, segons el BDB, no consta la presència d'espècies prioritàries en l'entorn immediat del projecte.  
- L'emplaçament proposat no està sotmés a riscos per inundació, lliscaments o despreniments, i presenta una baixa vulnerabilitat d'aqüífers. Tampoc presenta afeccions territorials derivades de la proximitat d'elements naturals o d'infraestructures humanes.  
  
D'altra banda, s'assenyala que el municipi de Villar del Arzobispo no està considerat zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries, ni en les modificacions i ampliacions posteriors.  
Basant-se en l'anterior, es conclou que de la ubicació en què es pretén instal·lar l'activitat no es derivaran afeccions significatives al medi ambient.  
2n Els principals aspectes mediambientals del projecte són:  
a) Gestió dels purins produïts en l'explotació  
Una vegada adoptada la decisió que l'eliminació dels purins produïts en l'explotació es realitzarà per mitjà de la seua valoració com a fertilitzants orgànics en parcel·les de cultiu, s'establixen determinats requisits legals.  
En compliment del Reial Decret 324/2000, pel qual s'establixen normes bàsiques d'ordenació de les explotacions porcines, l'explotació disposarà d'una bassa de fem cercada, impermeabilitzada, naturalment o artificialment, que evite el risc de filtració i contaminació de les aigües superficials i subterrànies, assegurant que impedisca pèrdues per vessament o per inestabilitat geotècnica, amb la grandària necessària per a emmagatzemar la producció, com a mínim, de 3 mesos, que permeta l'adequada gestió dels purins.  
Respecte a la capacitat d'emmagatzematge de la bassa, el Reial Decret es referix a una capacitat d'emmagatzematge mínima, que s'haurà d'ampliar segons les circumstàncies particulars de l'explotació. Estes circumstàncies poden al·ludir tant a la superfície agrícola disponible i dosi de fertilitzant a aportar, com a la possibilitat de sincronitzar o no el cicle productiu de l'explotació amb les necessitats de fertilització dels cultius.  
Quant a la superfície agrícola disponible i dosi de fertilitzant a aportar, d'acord amb l'Orde 7/2010, de 10 de febrer, de la Conselleria d'Agricultura, Pesca i Alimentació, per la qual s'aprova el codi valencià de bones pràctiques agràries (CVBPA), s'ha d'acreditar la disponibilitat de suficient superfície agrícola, pròpia o concertada, per a la utilització dels fems com a fertilitzant sense aplicar una quantitat de fertilitzants orgànics al sòl que implique superar els 170 KgN/ha i any. En el propi CVBPA s'establixen així mateix els criteris d'admissibilitat de parcel·les per a l'aplicació de fems.  
Per a l'explotació que ens ocupa, analitzades les parcel·les proposades pel promotor, una part de la superfície justificada en els contractes d'acceptació de purins resulta inadmissible perquè l'ús associat a esta correspon a terreny improductiu, pastures o edificacions.  
  
Taula 1: Recintes inadmissibles per ús SIG-PAC. (Superfície en m²)  
  
Polígon Parcel·la Recintes Municipi Superfície Ús SIG-PAC  
7 257 (a-b) 7 Bugarra 174 PR  
10 185 (a-b) 14 Casinos 73 ZU  
2 135 3 Chulilla 584 PR  
2 137 1-2-4 Chulilla 5.353 QM-OE  
2 991 1-28 Chulilla 776 PR  
44 192 1 Llíria 345 PR  
44 196 8-0-3-8-5-7-99-63 Llíria 20.299 NE-XP  
2 39 8-9 Losa del Obispo 1.220 PR  
3 239 1-3-4 Losa del Obispo 4679 FY  
4 46 2 Losa del Obispo 328 PR  
4 270 1 Losa del Obispo 532 PR  
5 199 1 Losa del Obispo 327 PR  
5 959 8-0 Losa del Obispo 8.220 PR  
5 255 1 Losa del Obispo 7.141 PR  
5 268 1 Losa del Obispo 1.334 PR  
5 294 1 Losa del Obispo 2.251 PR  
5 351 1 Losa del Obispo 144 PR  
5 429 1 Losa del Obispo 2.038 PR  
6 871 9-4 Losa del Obispo 478 PR  
6 424 1 Losa del Obispo 1.422 PR  
3 216 6 Villar del Arzobispo 4.978 PR  
3 702 4-0 Villar del Arzobispo 3.069 FU-SV  
3 331 3 Villar del Arzobispo 271 IM  
7 121 2 Villar del Arzobispo 1.306 PR  
7 125 2 Villar del Arzobispo 9 ED  
8 371 2 Villar del Arzobispo 8 ED  
9 133 0-0 Villar del Arzobispo 1.613 PR  
10 35 1 Villar del Arzobispo 574 PR  
10 127 2 Villar del Arzobispo 798 PR  
10 179 3 Villar del Arzobispo 2.079 IM  
10 282 2 Villar del Arzobispo 330 PR  
11 966 0-8 Villar del Arzobispo 393 PR  
  
Així mateix, hi ha una part de la superfície que, en principi, no resulta admissible per a l'aplicació de purins pel fet que el pendent mitjà dels recintes o parcel·les corresponents supera els establits en el CVBPA. No obstant això, en este cas, la superfície no admissible podria justificar-se si s'aporten compromisos dels agricultors propietaris que s'apliquen tècniques específiques contra l'erosió (abancalat, terrasses o conreu perpendicular a la línia de màxim pendent) o soterrat de purins.  
  
Taula 2: Recintes admissibles amb compromís addicional de l'agricultor (superfície en m²):  
  
Polígon Parcel·la Recintes Municipi Superfície  
7 257 (a-b) 0-0-7-8-5 Bugarra 8.151  
2 135 2 Chulilla 1.269  
2 770 4-46 Chulilla 332  
44 196 2 Llíria 361  
5 25 1 Losa del Obispo 727  
5 254 3 Losa del Obispo 630  
5 362 4-7 Losa del Obispo 1.752  
5 498 1 Losa del Obispo 3.589  
6 424 2 Losa del Obispo 1.771  
9 213 4 Villar del Arzobispo 3.009  
  
  
La resta de parcel·les i recintes proposats pel promotor són admissibles per a l'aplicació de purins d'acord amb els criteris del CVBPA.  
  
D'acord amb l'anàlisi de les parcel·les indicat, de les 52,755 ha compromeses, són directament admissibles 43,531 ha, i s'exclouen pel seu ús associat 7,209 ha (taula 1) mentres que una superfície de 2,159 ha (taula 2) és admissible si s'incorporen els compromisos dels agricultors implicats d'aplicar tècniques de protecció contra l'erosió.  
  
Es requerix aportar contractes addicionals per un mínim de 5,469 ha, i s'admeten els recintes indicats en la taula 2 en els termes indicats en el paràgraf anterior.  
Respecte a la possibilitat de sincronitzar el cicle productiu de l'explotació i les necessitats dels cultius, s'indica que cada cultiu presenta unes necessitats de fertilització específiques, en quantitat i en època d'aplicació. En conseqüència, es requerix un pla de gestió de purins en què s'associen superfícies i cultius a fi d'establir, d'acord amb les dates d'aportació al sòl, les necessitats reals de capacitat d'emmagatzematge de l'explotació.  
A més, s'ha de considerar que el buit sanitari de les fosses de dejecció per finalitzar un cicle d'engreix, probablement no coincidirà amb els moments en què pot aportar-se purins a camp, circumstància que haurà de ser prevista, i ampliar la capacitat de la bassa d'emmagatzematge per a donar solució a esta eventualitat.  
En la documentació aportada no es justifica de forma suficient que la capacitat d'emmagatzematge de l'explotació es limite als tres mesos que establix com a mínim el Reial Decret 324/2000.  
Haurà de realitzar-se una taula amb sumatori de superfícies per cultius associats i indicació de les dates d'aportació de fertilització a estos, a fi d'establir els intervals d'impossibilitat d'aplicació (i així determinar la capacitat limitadora d'emmagatzematge).  
En la determinació de la capacitat final de la bassa d'emmagatzematge, a fi d'evitar vessaments, haurà de limitar-se l'alçària màxima de la làmina d'abocament i deixar 30 cm de resguard i seguretat.  
  
Execució de la bassa:  
És requisit indispensable que el nivell d'impermeabilització aconseguit garantisca l'absència d'infiltracions.  
També es requerix que l'estabilitat estructural quede garantida i que hi haja una cuneta en el perímetre per a evitar-hi l'entrada d'aigües pluvials per escolament.  
Finalment, i d'acord amb el Reial Decret 324/2000, es requerix una tanca entorn de la bassa.  
S'haurà d'establir un llibre de gestió de purins que incloga, almenys, la quantitat de fem produït, control de buidatge de les fosses de dejeccions i de la bassa d'emmagatzematge de purins, i identificació de les parcel·les agrícoles destinatàries dels fems.  
b) Producció d'altres residus  
La gestió i maneig proposada pel titular, tant per als cadàvers com per als residus dels tractaments sanitaris dels porcs i dels tractaments raticides i insecticides, es considera correcta.  
Respecte d'això s'assenyala que els contractes amb les empreses autoritzades per a la retirada i gestió de cada un dels residus s'hauran de mantindre permanentment en vigor.  
c) Emissió de gasos a l'atmosfera  
En les granges de porcí es produïx amoníac, òxid nitrós i metà en diferents fases del procés de producció. L'estimació de les quantitats dels diferents gasos emesos anualment per plaça de porcí d'engreix de 20 a 100 kg, d'acord amb la guia de millors tècniques disponibles per a la producció de porcí de l'estat espanyol és la següent:  
  
- Volatilització d'amoníac des de l'estable: 2,5623 Kg NH3-N  
- Emissió de metà per fermentació entèrica: 1,2 Kg CH4  
- Emissió d'òxid nitrós i amoníac des de la bassa d'emmagatzematge exterior: 1,8137 Kg NH3-N i 0,002721 Kg N2O-N  
- Emissió de metà per gestió dels purins (principalment fase d'emmagatzematge encara que també inclou l'aplicació a camp): 8,3508 Kg CH4  
En conseqüència, per a una explotació de 1150 places d'engreix de 20 a 100 kg s'estima una producció anual de 5032 Kg d'amoníac, 10190 Kg de metà i 3,13 Kg d'òxid nitrós.  
Les emissions d'amoníac i metà des de la bassa d'emmagatzematge poden minimitzar-se per mitjà de cobertes completes (tipus lona), no obstant això, en la major part dels casos hi ha limitacions per a la seua aplicació i manteniment, per la qual cosa es considera adequat recórrer a la formació d'una coberta flotant (crosta natural), que s'afavorix evitant l'agitació de la massa de purins emmagatzemat. No obstant això, es requerix l'agitació dels purins abans de la càrrega en el camió cisterna per a, en la seua aplicació agrícola, minimitzar l'heterogeneïtat derivada de la seua estratificació.  
d) Producció de sorolls  
La documentació revisada inclou un estudi acústic realitzat per l'empresa Noise Consulting, SL, considerant una situació futurible en què el titular pretén realitzar 2 naus cada una de les quals amb capacitat per a 1150 porcs. Per a la dita situació, Noise Consulting considera com a fonts de producció de sorolls en l'activitat els motors d'alimentació de les tremuges, el grup electrogen, els motors de ventilació automàtica, un tractor i els animals. Basant-se en els càlculs del nivell global d'emissió sonora i de l'aïllament acústic proporcionat pels tancaments de la nau, l'estudi conclou que els nivells d'emissió sonora en l'exterior de l'explotació no arriben als 60 dB(A) que establix com a màxim la Llei 7/2002 per a horari diürn en zona industrial.  
  
El projecte a què es referix la present resolució, que inclou una única nau amb 1150 porcs i amb la mitat de la maquinària (a excepció del tractor i el grup electrogen), es considera que resulta emparat per l'estudi realitzat per l'empresa Noise Consulting.  
En tot cas, a la posada en marxa de l'activitat, s'haurà de realitzar una auditoria acústica per organisme de control autoritzat, en la qual es comprovarà que no se superen els nivells sonors establits per la legislació i, en cas contrari, s'incorporaran les mesures correctores corresponents.  
e) Alteració del paisatge  
La documentació aportada inclou un estudi d'integració paisatgística del projecte. S'hi proposen com a mesures correctores per a atenuar l'impacte paisatgístic de la granja, l'adaptació cromàtica dels acabats de l'edificació a la coloració de l'entorn i la inclusió d'una barrera visual en el costat est de les parcel·les d'actuació. La dita barrera es realitzarà per mitjà de la plantació d'ametlers amb una densitat adequada per a dificultar la percepció de les instal·lacions des de l'entorn. En concret, es proposa la plantació de 20 exemplars d'ametler.  
  
La integració paisatgística proposada incorre en un error de disseny, ja que l'ametler és una espècie de fulla caduca i en les èpoques en què no té fullatge no complirà la seua funció de barrera visual.  
En conseqüència, s'haurà de proposar una alternativa que complisca la funció de barrera visual de forma permanent, per mitjà de la plantació d'oliveres, cítrics o altres espècies. L'alternativa proposada haurà d'indicar tant l'espècie a introduir com les operacions de manteniment necessàries per a garantir la permanència dels efectes de la mesura correctora, que també s'hauran d'incloure en el programa de vigilància ambiental.  
3r. Manteniment  
És convenient establir un protocol de manteniment de la maquinària i instal·lacions d'acord amb les recomanacions dels fabricants, a fi d'optimitzar el seu rendiment, en particular pel que fa a producció de sorolls. En tot cas, és preceptiu que la maquinària i instal·lacions superen les inspeccions tècniques pertinents.  
4t. L'estudi d'impacte ambiental del projecte inclou un programa de vigilància ambiental referit tant a la fase de construcció de l'explotació com a la de funcionament.  
Sense perjuí dels controls establits en el PVA, es requerix la realització periòdica de les següents operacions per a garantir el compliment de les mesures correctores proposades:  
- Control de la impermeabilitat de la bassa de purins cada vegada que es buide per complet.  
- Control de l'alçària de la làmina de purins en la bassa d'emmagatzematge per a evitar superar l'alçària de guarda.  
- Comprovació de la permanència de tota la superfície agrícola disponible per a l'aplicació de purins com a fertilitzant en les condicions compromeses. En cas de variació de la superfície o restriccions d'aplicació (per rescissió del contracte, canvi de cultiu,...) que suposen variació substancial de la superfície disponible o de les èpoques admissibles d'aportació de purins al camp, hauran de buscar-se alternatives per a suplir la carència resultant.  
- Manteniment de la maquinària i instal·lacions.  
- Control de l'estat de la barrera vegetal i el seu manteniment.  
  
S'ha de crear un arxiu per a la documentació relacionada amb el programa de vigilància ambiental, a fi de comprovar el grau d'eficàcia de les mesures correctores i obtindre conclusions i, si és el cas, detectar la necessitat de proposar noves mesures correctores o de modificar les mesures existents.  
Consideracions jurídiques  
El projecte examinat constituïx, segons el que establix l'apartat 1.h de l'annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu reglament.  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
  
L'article 5 de la Llei 2/1989, de 3 de març, d'Impacte Ambiental, atribuïx a l'òrgan mediambiental la competència en formulació de la declaració d'impacte ambiental dels projectes sotmesos a esta.   
  
L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'explotació de bestiar porcí d'engreix, promogut pel Sr. Vicente Julián Oro Zanón, que s'ubicarà en les parcel·les 455 i 456 del polígon 8, en el terme municipal de Villar del Arzobispo (València), sempre que es desenrotlle d'acord amb el que establix l'estudi d'impacte ambiental, el projecte tècnic i la resta de documentació aportada, així com les condicions del punt segon de la present resolució.  
  
  
  
Segon  
Se supedita l'execució del projecte esmentat al compliment de les condicions següents:  
1. Respecte a la gestió dels purins produïts en l'explotació:  
1.1. En el termini d'un mes des de la notificació de la present resolució, es remetrà a esta Direcció General un pla de gestió de purins que inclourà els apartats següents:  
Primer: Compromisos de propietaris de parcel·les agrícoles d'acceptació de purins produïts en l'explotació fins a aconseguir una superfície mínima de 5,469 ha una vegada eliminades les superfícies no aptes d'acord amb el que establix el CVBPA.  
En el cas de parcel·les que incloguen recintes l'admissibilitat dels quals estiga compromesa pel pendent mitjà, els contractes inclouran un compromís addicional relatiu a l'aplicació de pràctiques de minimització de l'erosió o de pràctiques de soterrament de purins.  
Segon: S'inclouran dos taules:  
- Taula resum amb sumatoris de superfícies segons cultius i dates d'incorporació de purins al terreny, així com dosi a incorporar segons dates.  
- Taula amb dates d'inici i finalització de cicles d'engreix, que indique els moments de buit sanitari en què es buidaran per complet les fosses de dejeccions.  
Tercer: A partir de les taules anteriors, es justificarà la capacitat de la bassa de purins requerida per a l'explotació.  
A la recepció del pla de gestió de purins indicat, esta direcció general emetrà una resolució complementària en què n'avaluarà l'admissibilitat.  
1.2. En l'execució de la bassa de purins se seguiran els criteris tècnics mínims següents:  
a) Sobre les dimensions de disseny s'aplicarà un criteri de guarda, segons el qual la làmina d'abocament deixarà en tot moment 30 cm de resguard per a evitar vessaments per precipitacions.  
b) La impermeabilització, natural o artificial, haurà de garantir l'absència d'infiltracions.  
c) L'estabilitat estructural haurà de quedar garantida.  
d) S'establirà una cuneta perimetral per a evitar l'entrada d'aigües pluvials d'escolament en la bassa.  
e) Sense perjuí de la tanca perimetral de l'explotació, es requerix una tanca independent entorn de la bassa.  
1.3. L'explotació disposarà d'un llibre de gestió de purins que inclourà, almenys, la informació següent:  
- Quantitat de fem produït.  
- Dates de buidatge de les fosses de dejeccions i quantitats transvasades a la bassa d'emmagatzematge de purins.  
- Dates de buidatge de la bassa d'emmagatzematge de purins i quantitats d'eixida amb identificació de les parcel·les agrícoles destinatàries, i s'assenyalarà per a cada parcel·la: data d'aplicació, quantitat aplicada i cultiu.  
- Incidències significatives  
El llibre de gestió de purins es trobarà permanentment actualitzat.  
  
Anualment es remetrà a esta direcció general una còpia del llibre de gestió de purins.  
1.4. En el maneig dels purins en la bassa d'emmagatzematge s'evitarà l'agitació per a afavorir la formació de crosta superficial a fi de minimitzar l'emissió d'amoníac i metà.  
Prèviament a la càrrega dels purins per a la seua distribució en camp, s'agitarà per a homogeneïtzar-los.  
2. En el termini d'un mes des de la recepció de la present resolució s'haurà de remetre a esta direcció general una proposta d'integració visual de l'explotació que complisca la funció de barrera visual de forma permanent. La proposta inclourà:  
- Espècie vegetal a plantar.  
- Nombre d'exemplars.  
- Pla amb distribució dels exemplars.  
- Manteniment de la barrera: amb indicació de les operacions agronòmiques bàsiques com a fertilització, poda i, si és el cas, reg.  
3. Es complirà en tot cas el que disposa la Llei 22/2011, de 28 de juliol, de Residus i Sòls Contaminats. Açò inclou:  
- El maneig, emmagatzematge i la posterior entrega a gestors autoritzats seran d'acord a la naturalesa i perillositat de cada un dels residus.  
- Els compromisos d'acceptació de residus perillosos per gestors autoritzats estaran permanentment en vigor i a disposició de l'autoritat ambiental competent.  
4. Es realitzarà una auditoria acústica a la posada en funcionament de l'activitat i, posteriorment, les corresponents d'acord amb la periodicitat establida en el Decret 266/2004, de 3 de desembre, del Consell, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis i en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica.  
  
Les auditories acústiques les realitzarà un organisme de control autoritzat, i farà constar els resultats en un llibre de control que estarà a disposició de l'administració competent. En cas de superar els nivells sonors permesos per la llei, s'establiran les mesures correctores pertinents.  
5. Sense perjuí dels controls establits en l'estudi d'impacte ambiental, s'inclouran en el programa de vigilància ambiental les operacions periòdiques següents:  
a) Control de la situació de la impermeabilitat de la bassa de purins cada vegada que es buide per complet.  
b) Control de l'alçària de la làmina de purins en la bassa d'emmagatzematge per a evitar superar l'alçària de guarda.  
c) Control de la permanència de tota la superfície agrícola disponible per a l'aplicació de pur com a fertilitzant en les condicions compromeses. En cas de variació de la superfície o restriccions d'aplicació (per rescissió del contracte amb l'agricultor, canvi de cultiu,...) que suposen variació substancial de la superfície disponible o de les èpoques admissibles d'aportació de purins a camp, d'haurà d'aportar un informe extraordinari a esta direcció general en què es justifiquen les alternatives seleccionades per a suplir la carència resultant (nous contractes, ampliació de la dimensió de la bassa o busca de gestor de purins).  
  
d) Manteniment de la maquinària i instal·lacions  
e) Control de l'estat de la barrera vegetal i el seu manteniment  
  
6. Es portarà un registre documentat del programa de vigilància ambiental als efectes d'acreditar l'execució i adopció de les mesures preventives i correctores proposades i la comprovació de la seua eficàcia. Este registre inclourà, a més, el resultat dels controls i autocontrols periòdics legalment exigibles en el control d'abocaments d'aigües residuals i arreplegarà igualment tota la documentació relativa a accidents, fugues o vessaments i a l'arreplega i gestió posterior. La documentació del programa de vigilància ambiental estarà a disposició de les autoritats competents.  
7. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de comunicar-se a l'òrgan ambiental competent, que establirà, si és procedent, l'aplicació de noves mesures correctores.  
  
  
Tercer  
Notificar a les persones interessades que en contra de la present resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets estimen pertinents.  
  
Quart  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 15 de gener de 2015.- El director general d'Avaluació Ambiental i Territorial: Juan Giner Corell.»  
  
  
«Declaració d'impacte ambiental  
Expedient: 97/14-AIA.  
Títol: Magatzem i gestió de residus metàl·lics no perillosos.  
Promotor: Sánchez Abietar Sociedad, Cooperativa Valenciana.  
Representant: Vicente Sánchez Abietar.  
Autoritat substantiva: Ajuntament de Quart de Poblet.  
Localització: c/ Comte de Rodezno, 25, de Quart de Poblet (València).  
Descripció del projecte  
L'objecte del projecte és obtindre la llicència ambiental per a instal·lar l'activitat d'emmagatzematge i gestió de residus metàl·lics no perillosos d'acord amb la Llei 2/2006, de 5 de maig, de Prevenció de la Contaminació i Qualitat Ambiental, vigent en el moment d'iniciar este procediment.  
L'activitat s'ubica en una nau situada en un polígon industrial de Quart de Poblet (València) en el carrer Comte de Rodezno, 25. Segons l'informe remés per l'Ajuntament, l'emplaçament està d'acord amb les ordenances municipals i amb el pla d'ordenació urbana i té una xarxa de sanejament unitària connectada a l'EDAR Quart-Benàger.  
  
Segons indica el projecte aportat, la nau consta d'una planta i té una superfície total construïda de 727,46 m². L'estructura està formada per pòrtics dobles amb pendents a dos aigües, la solera és de formigó sobre llasts artificials compactats, els tancaments amb blocs de formigó amb morter de ciment amb terminació de pintura plàstica i la coberta de planxes d'uralita translúcides en un 30 %. En els tancaments frontal i dret disposa de finestrals practicables de tancaments metàl·lics que proporcionaran ventilació i il·luminació natural. En la zona del fons es disposa de dos ventilacions estàtiques en carener de coberta de 50x50. L'emmagatzematge del producte es disposa en cubetes de PVC que arrepleguen selectivament, en cada una d'estes, les peces corresponents. Les peces les dimensions de les quals siguen superiors a les cubetes, es depositaran en el paviment. La distribució de l'espai és la següent: magatzem general i selecció de residus 564,80 m², magatzem 61,38 m², lavabos i vestidors 40,42 m² i 17,29 m² d'oficina, resultant una superfície total útil de 683,89 m². La nau té servicis de sanejament i clavegueram, així com d'aigua potable i electricitat. La maquinària està composta per dos carretons transportadors, a més de ferramenta manual diversa (trepants, cisalles, trepants cargoladors, etc.) que utilitzarà com a font d'energia l'electricitat. Per al funcionament dels carretons transportadors s'utilitzarà el gasoil. No es disposa d'emmagatzematge d'este.  
  
Segons es descriu en l'estudi d'impacte ambiental (d'ara en avant EIA) aportat, el projecte d'explotació es desglossa en cinc processos:  
1. Arreplega i transport dels residus al magatzem  
2. Recepció de distints materials no perillosos  
3. Classificació, separació i emmagatzematge per espècies  
4. Envasament i etiquetatge si cal i paletització d'estos, si fóra necessari.  
5. Transport per mitjans propis o contractats als gestors finals.  
Els residus que es pretén emmagatzemar són, segons classificació de l'Orde MAM/304/2002, els següents:  
  
Codi LER Descripció  
12 01 01 Llimadures i ferritges de metalls ferris  
12 01 02 Pols i partícules de metalls ferris  
12 01 03 Llimadures i ferritges de metalls no ferris  
12 01 04 Pols i partícules de metalls no ferris  
15 01 01 Envasos de paper i cartó  
15 01 02 Envasos de plàstic  
15 01 03 Envasos de fusta  
15 01 04 Envasos metàl·lics  
15 01 06 Envasos mesclats  
16 01 17 Metalls ferris  
16 01 18 Metalls no ferris  
16 01 19 Plàstic (de vehicles)  
16 01 20 Vidre (de vehicles)  
16 02 14 Equips rebutjats diferents dels especificats en els codis 16·02·09 a 16 02 13  
16 02 16 Components retirats d'equips rebutjats diferents dels especificats en el codi 16 02 15  
16 08 01 Catalitzadors usats que contenen or, plata, reni, rodi, pal·ladi, iridi o platí (excepte els del codi 16 08 07)  
17 04 01 Coure, bronze, llautó  
17 04 02 Alumini  
17 04 03 Plom  
17 04 04 Zinc  
17 04 05 Ferro i acer  
17 04 07 Metalls mesclats  
17 04 11 Cables diferents dels especificats en el codi 17 04 10  
20 01 36 Equips elèctrics i electrònics rebutjats diferents dels especificats en els codis 20 01 21, 20 01 23 i 20 01 35  
20 01 40 Metalls  
  
  
La capacitat d'emmagatzematge estimada per al local és de 18,49 tones, i es gestionen 1,85 tones al dia i 363 tones a l'any.  
Tramitació administrativa  
Amb data 22 de juliol de 2014, es va rebre de l'Ajuntament de Quart de Poblet l'expedient per a l'avaluació d'impacte ambiental del projecte, compost de la documentació següent:  
- Projecte de llicència ambiental  
- Estudi d'impacte ambiental  
- Documentació administrativa municipal, que inclou informe de compatibilitat urbanística i certificat d'informació pública  
Posteriorment se li va requerir l'esmena de determinades deficiències en la documentació aportada, que es va complir amb la documentació presentada en els dies 29 de novembre i 1 de desembre de 2014.  
  
El certificat d'informació pública indica que l'expedient ha romàs exposat al públic des de l'1 d'abril al 10 de maig de 2014, termini durant el qual no s'han presentat al·legacions.  
Consideracions ambientals  
L'activitat es realitza en sòl urbà industrial l'emplaçament del qual està d'acord amb les ordenances municipals i el pla general d'ordenació urbana, segons s'indica en l'informe emés per l'ajuntament. Consultat el Visor Web Intern de Cartografia de la CITMA no s'observen afeccions ambientals ressenyables quant a la seua ubicació, excepte la seua proximitat a la zona residencial del municipi.  
Les principals afeccions ambientals associades a l'activitat són les següents:  
1. A l'atmosfera  
Principalment a causa de:  
- Producció de gasos a causa del transport.  
- Producció de sorolls i vibracions. Té el seu origen fonamentalment en els processos de càrrega i descàrrega de mercaderia i en l'ús de la maquinària.  
- Producció de pols a causa del moviment de materials.  
Per a pal·liar estos efectes, les mesures protectores i correctores que es proposen en l'EIA són:  
- Només es produiran fums a causa del transport de materials, el qual es troba autoritzat per Indústria i no s'aplicaran mesures correctores.  
- Encara que la dispersió de la pols està amortida per l'exercici de l'activitat en l'interior de la nau, l'EIA proposa com a mesura correctora per a evitar l'acumulació excessiva de pols agranar dos vegades per setmana. Hi ha discrepància amb el programa de vigilància ambiental que reduïx la freqüència d'agranar a una vegada per setmana.  
- Quant als sorolls, l'horari de funcionament previst és diürn. En el projecte, es presenta un estudi acústic que analitza l'aïllament dels tancaments. Segons l'EIA, per trobar-se l'activitat ubicada en l'interior d'una nau, s'amortirà en un 90 % el soroll.  
  
Respecte de l'impacte causat per la transmissió de soroll i en consonància amb el que s'ha indicat en l'informe urbanístic municipal, es considerarà la proximitat al sòl urbà residencial i es respectaran els nivells màxims permesos per a esta zona. Els mesuraments que es realitzen en l'auditoria acústica prèvia a l'inici de l'activitat, han de realitzar-se en condicions de funcionament normal, és a dir, amb les portes i finestres obertes previstes com a sistema de ventilació. En el cas que se superen els nivells mínims establits, es disposaran noves mesures correctores, com per exemple, forçar la ventilació del local cap a l'àrea industrial no utilitzant per a això les finestres ubicades en la fatxada que dóna al carrer Comte de Rodezno o altres mesures que siguen eficaços en la reducció d'este impacte als nivells exigits.  
  
2. Risc d'incendi  
El projecte inclou un apartat en què es descriu les mesures de prevenció d'incendis adoptades.  
3. Al sòl  
Segons annex d'esmena al requeriment realitzat, només s'emmagatzemaran residus no perillosos.  
El projecte descriu que l'emmagatzematge es disposa en cubetes de PVC i s'arrepleguen selectivament en cada un d'estes les peces corresponents. Les peces les dimensions de les quals siguen superiors a les cubetes, es depositaran en el paviment. El sòl de tota la nau, inclús en els seus exteriors està cementat amb morter. No hi ha instal·lats depòsits de cap tipus, per la qual cosa no es durà a terme el transvasament de líquids amb la qual cosa s'evitaran possibles vessaments. La gestió dels residus no comporta cap tipus de tractament. En el cas de possibles vessaments de les màquines, portapalets, vehicles de transport, etc. i manipulació dels residus s'utilitzaran terres absorbents apropiades, que es depositaran en envasos adequats i es gestionaran per mitjà de gestors autoritzats.   
L'activitat es descriu en la seua totalitat en la nau coberta, després no es produïxen lixiviats per aigües pluvials.  
El pla de vigilància ambiental establix el manteniment de sòl i cobertes en perfectes condicions.  
4. A les aigües  
La nau està coberta i disposa d'una solera de formigó. Al no existir llavat de materials que s'emmagatzemen no afecta les aigües, ni superficials ni subterrànies. Les de tipus sanitari es connecten a la xarxa municipal.  
5. Vegetació, fauna i paisatge  
No estan afectats a causa de la localització de la nau en sòl industrial.  
6. Medi socioeconòmic  
Afecta en l'augment de trànsit de la zona, encara que no a la població.  
Suport a l'ocupació local.  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus de la Comunitat Valenciana, i queda sotmesa a la corresponent autorització administrativa per la conselleria competent en medi ambient.  
  
Per emmagatzemar residus d'equips elèctrics i electrònics estarà sotmesa al Reial Decret 208/2005, de 25 de febrer, sobre aparells elèctrics i electrònics i la gestió dels seus residus.  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, i al Decret 266/2004, de 3 de desembre, del Consell de la Generalitat, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis que la desplega.  
L'activitat d'emmagatzematge o operacions de manipulació com ara mesclat, separació, classificació, transport o reducció de grandària de residus no metàl·lics pulverulents amb capacitat de manipulació d'estos materials < 100 t dia/, es troba inclosa en l'annex del RD 100/2011, de 28 de gener, pel qual s'actualitza el Catàleg d'activitats potencialment contaminants de l'atmosfera i s'establixen les disposicions bàsiques per a la seua aplicació. Per això, el titular haurà de complir les obligacions establides en l'article 7 de la Llei 34/2007, de 15 de novembre, de Qualitat de l'Aire i Protecció de l'Atmosfera.  
  
Tot això, sense perjuí de les autoritzacions que procedisca obtindre d'altres organismes, de conformitat amb la normativa sectorial que se li aplique.  
Consideracions jurídiques  
El projecte ha sigut sotmés al procediment d'avaluació d'impacte ambiental, d'acord amb l'apartat 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental i modificat pel Decret 32/2006, de 10 de març.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.   
L'article 5 de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la dita llei. L'article 15 del Decret 85 /2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'emmagatzematge i gestió de residus metàl·lics no perillosos el titular del qual és Sánchez Abietar Cooperativa Valenciana ubicada en el carrer Comte de Rodezno, 25 de Quart de Poblet (València), sempre que es desenrotlle d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com les condicions establides a continuació:  
  
1. Els residus admesos en l'activitat seran els relacionats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les corresponents autoritzacions i inscripció en el Registre General de Gestors Autoritzats de Residus de la Comunitat Valenciana que corresponguen per al centre ubicat en el carrer Comte de Rodezno, 25 de Quart de Poblet, per a l'exercici de l'activitat, i s'adapte esta a les condicions que l'esmentat òrgan establisca.  
3. El promotor haurà d'obtindre compromisos d'acceptació de residus per gestors autoritzats per a la totalitat dels residus generats per esta activitat, indicant com a punt d'arreplega les instal·lacions localitzades en el carrer Comte de Rodezno, 25 de Quart de Poblet. Els compromisos estaran permanentment en vigor i a disposició de l'autoritat ambiental competent.  
4. A la posada en marxa de l'activitat i almenys cada 5 anys, el titular haurà de dur a terme un control de les emissions acústiques i dels nivells de recepció en l'entorn per mitjà de la realització d'auditories acústiques. Estes es realitzaran per un organisme de control autoritzat i feran constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents.  
  
5. El pla de vigilància ambiental haurà d'incloure un programa de manteniment de la maquinària utilitzada a fi de minimitzar producció de sorolls i l'emissió i de gasos i partícules a l'atmosfera.  
6. La neteja de la nau es realitzarà en sec i almenys una vegada per setmana tal com establix el pla de vigilància ambiental.  
7. Es portarà un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de la seua eficàcia. Este registre documentat inclourà, a més, el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
8. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
Segon  
Notificar a les parts interessades que en contra de la present resolució, atés que no és un acte definitiu en via administrativa no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 23 de gener de 2015.- El director general d'Avaluació Ambiental i Territorial: Juan Giner Corell.»  
  
  
«Declaració d'impacte ambiental  
  
Expedient: 134/14-AIA.  
Títol: Emmagatzematge de VFU descontaminats.  
Promotor: Gruas y Desguaces Muñoz, SL.  
Autoritat substantiva: Ajuntament de Segorbe.  
Localització: c/ En Projecte, 5, sector 7, polígon industrial El Santísimo, Segorbe (Castelló).  
Descripció del projecte  
1r Objecte del projecte  
L'objecte del projecte és la sol·licitud de la llicència ambiental d'acord amb la Llei 2/2006, de 5 de maig, de Prevenció de la Contaminació i Qualitat Ambiental, per a una activitat d'emmagatzematge de vehicles descontaminats.  
L'activitat pretén complementar un centre autoritzat de tractament de vehicles al final de la vida útil del promotor ubicat en una nau industrial en el mateix polígon industrial, en concret en el carrer En Projecte, 1. El dit centre disposa de declaració d'impacte ambiental positiva amb condicions, de 15 de setembre de 2010, i de l'autorització 114/CAT/VFU/CV atorgada pel Servici de Gestió de Residus d'esta conselleria, que li faculta per a la descontaminació de vehicles fora d'ús (VF).  
  
2n Principals característiques del projecte d'acord amb la documentació aportada  
L'activitat proposada es desenrotllarà en una parcel·la del carrer En Projecte, 5, sector 7, del polígon industrial El Santísimo, en la localitat de Segorbe (Castelló)  
. La parcel·la comprén 1000 m 2 de superfície, descoberts en la seua totalitat, amb la distribució següent:  
- Zona de recepció, càrrega i descàrrega: 140,0 m²  
- Zona d'emmagatzematge: 392,0 m²  
- Zones de circulació: 468,0 m²  
- Superfície activitat: 1000,0 m²  
El solar industrial no té construccions. Els tancaments consistixen en un muret de blocs de formigó sobre el qual es disposa un enreixat metàl·lic de simple torsió, fixat amb tubs de ferro galvanitzat. L'alcària total del tancament és de 2,50 metres tant en la fatxada principal que dóna al carrer En Projecte, com en les dos fatxades laterals, i de 2 metres en la fatxada posterior del solar.  
L'accés a l'activitat es realitza per mitjà d'una porta metàl·lica corredissa de 7,0 x 2,5 m, de xapa galvanitzada, que inclou una porta de servici de vianants.  
En l'interior del solar s'ha realitzat una solera de formigó armat, amb una grossària mínim de 15 cm i un acabat impermeable per a evitar possibles filtracions al terreny.  
Al tractar-se d'una activitat complementària d'una altra que hi ha en el mateix polígon industrial i no haver-hi personal adscrit directament a la nova activitat, no es requerixen instal·lacions sanitàries. Si és el cas, el personal farà ús de les instal·lacions existents en la nau industrial en el carrer En Projecte 1, sector 7. En conseqüència, no es disposa en l'activitat d'aigua potable ni de xarxa d'evacuació d'aigües residuals.   
L'única maquinària existent en l'activitat és un carretó elevador de funcionament a gasoil. No es requerix subministrament d'energia elèctrica.   
L'activitat s'exercirà en horari diürn de dilluns a divendres.  
Descripció del procés productiu. L'activitat prevista consistix en la classificació (operació R12) i emmagatzematge (operació R13) segons l'annex II de la Llei 22/2011, de Residus no Perillosos, en concret de vehicles al final de la seua vida útil que no continguen líquids ni altres components perillosos (codi LER 16 01 06).  
  
Les fases que comporta el procés són les següents:  
1. Transport de residus: El transport dels vehicles descontaminats, des de la instal·lació autoritzada de Grúas y Desguaces Muñoz, SL, fins a la instal·lació objecte d'esta avaluació, per mitjà dels mitjans de transport inscrits en el registre corresponent, o bé serà el mateix client el que directament deposite els residus descontaminats en les instal·lacions.  
  
2. Recepció de residus: Els residus es rebran en la zona de recepció i descàrrega, on es realitzarà una primera inspecció visual, a fi de no acceptar cap residu que no tinga la pertinent autorització per a la seua gestió.  
3. Identificació, separació i classificació dels vehicles que es col·locaran en les estanteries corresponents per mitjà del carretó elevador.  
  
4. Emmagatzematge en estanteries de dos alçades.  
5. Expedició a gestor autoritzat: quan la quantitat de vehicles emmagatzemada siga la considerada òptima per a realitzar el seu transport, sempre considerant el temps màxim d'emmagatzematge, els residus no perillosos es transferiran a la seu destinació final per mitjà de transportistes autoritzats.  
La capacitat màxima d'emmagatzematge serà de 72 cotxes, al voltant de 65 t, estimant com a pes mitjà d'un vehicle descontaminat 900 kg.  
La solera s'ha dissenyat amb un pendent d'entre el 0,2-0,3 % cap al centre del solar, on s'ha construït una arqueta d'1 m³ de capacitat que arreplegarà les aigües pluvials que eventualment puguen contaminar-se al contacte amb els vehicles i el paviment del solar.  
Les aigües pluvials es conduiran des de l'arqueta esmentada a un decantador de llots i d'este a un separador d'hidrocarburs per a posteriorment i, prèviament al pas per una arqueta de registre, conduir-se a la xarxa de clavegueram del polígon industrial.  
Les característiques de l'equip a instal·lar són les següents:  
- Decantador de llots i arenes d'1 m³ de capacitat en polietilé lineal, dotat d'entrada i eixida per al fluid, en PVC i una boca d'inspecció en la part superior amb tapa de rodament.  
- Separador d'hidrocarburs amb capacitat de tractament de 3 l/s, dotat de filtre de coalescència extraïble i sistema d'obturació automàtica. Prefabricat en polietilé, amb boca d'inspecció i tapa de rodament.  
  
- Arqueta simple de PVC per a presa de mostres abans d'abocament final i amb tapa de rodament.  
Tramitació administrativa  
L'expedient s'inicia el 28 d'octubre de 2013, amb la documentació remesa per l'Ajuntament de Segorbe. L'ofici de l'ajuntament adjunta un exemplar del projecte tècnic i el seu corresponent estudi d'impacte ambiental, així com el certificat de compatibilitat urbanística i el certificat d'informació pública.  
El 16 de gener de 2014, el Servici d'Avaluació d'Impacte Ambiental comunica a l'Ajuntament de Segorbe que l'activitat està sotmesa al tràmit d'avaluació d'impacte ambiental i requerix l'esmena del tràmit d'informació pública.  
Finalment, el 4 de febrer de 2014, l'Ajuntament de Segorbe remet un nou certificat d'informació pública corregida i una còpia de la resolució favorable sobre l'activitat, emés per la Comissió Territorial d'Anàlisi Ambiental Integrat de Castelló.  
Tràmit d'informació pública  
El tràmit d'informació pública del projecte es va dur a terme per mitjà de la inserció de l'anunci de l'edicte de l'Ajuntament de Segorbe en el Butlletí Oficial de la Província de Castelló número 130, de 29 d'octubre de 2013, l'exposició de l'esmentat edicte en el tauler d'anuncis de l'ajuntament de la localitat i la notificació als veïns immediats.  
  
El secretari de l'Ajuntament de Segorbe, amb el vistiplau de l'alcalde, va realitzar dos certificats d'informació pública.  
El primer dels certificats, de 21 d'octubre de 2013, indica que l'edicte ha romàs en el tauler d'anuncis de l'ajuntament de la localitat durant 20 dies i que s'ha notificat individualment als interessats, i que durant eixe termini no s'ha presentat cap al·legació ni s'ha fet cap observació.  
El segon dels certificats, de 18 de desembre de 2013, indica que després de la publicació en el Butlletí Oficial de la Província de Castelló número 130 de l'anunci de l'edicte de l'Ajuntament de Segorbe, durant el termini de 30 dies, no s'ha presentat cap al·legació ni s'ha fet cap observació respecte d'això.  
Consultes a administracions i informes rebuts  
1r. El certificat de compatibilitat urbanística municipal, de 13 d'abril de 2013, indica que la instal·lació es localitza en sòl urbà industrial on l'ús resulta compatible.  
2n. En l'expedient hi ha una còpia de resolució favorable sobre l'activitat, adoptada per la Comissió Territorial d'Anàlisi Ambiental Integrat de Castelló, segons l'acord en sessió celebrada el 26 de novembre de 2013.   
3r. Vist l'objecte de l'activitat i la seua ubicació en polígon industrial consolidat, no s'ha estimat necessari realitzar consultes addicionals a cap administració.  
No obstant això, s'ha consultat i considerat la cartografia SIG de la Conselleria d'Infraestructures, Territori i Medi Ambient.  
  
Consideracions ambientals  
1r. L'activitat s'exercirà en un polígon industrial consolidat, que té tots els servicis urbanístics necessaris.  
2n. Els principals aspectes mediambientals del projecte són:  
a) Afecció a la qualitat atmosfèrica. El processat que es realitza sobre els vehicles fora d'ús descontaminats és exclusivament la seua classificació i emmagatzematge en estanteries fins a la seua retirada per un gestor autoritzat.  
a-1. Emissió de gasos i partícules. L'activitat no suposa l'emissió en quantitats apreciables de gasos a l'atmosfera perquè l'única màquina que funciona amb motor de combustió és el carretó elevador. D'altra banda, la parcel·la disposa de solera de formigó contínua i l'activitat s'exercix en un polígon industrial amb tots els accessos pavimentats, per la qual cosa no es considera significatiu l'alçament de pols pel trànsit de camions.  
a-2. Producció de soroll. En l'activitat d'emmagatzematge de vehicles descontaminats, la producció de soroll, intermitent, es deu a la càrrega/descàrrega amb el carretó elevador i al trànsit de vehicles pesants.  
  
A fi de minimitzar les emissions sonores, es limitarà la velocitat de trànsit de vehicles en la parcel·la a 5 km/h i es controlarà l'ús del clàxon. A més, es controlarà el bon estat dels camions perquè el seu funcionament siga òptim. D'acorda mb estes premisses, el nivell de soroll transmés per l'activitat, considerant la seua ubicació en un polígon industrial i que es desenrotllarà en horari laborable diürn, no es preveu que supere les limitacions sonores establides en la Llei 7/2002, de 3 de desembre, de la Generalitat Valenciana, de protecció contra la contaminació acústica.  
En tot cas, l'estudi d'impacte ambiental establix la realització d'una auditoria acústica a la posada en marxa de l'activitat i, posteriorment, cada 5 anys, d'acord amb l'article 18 del Decret 266/2004, de 3 de desembre, del Consell de la Generalitat, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis.  
  
b) Afecció al sòl i aigües per possibles infiltracions de lixiviats. L'activitat s'ubica en un polígon industrial consolidat, i encara que els vehicles s'emmagatzemen a la intempèrie, tota la parcel·la disposa de solera contínua de formigó amb un tractament impermeabilitzant, per la qual cosa és improbable que es produïsca este impacte. A més, atés que els vehicles emmagatzemats en la parcel·la estan descontaminats, el contacte de les aigües pluvials amb estos, en principi, no hauria d'arrossegar contaminants.  
No obstant això, i a fi de previndre l'arrossegament d'eventuals fluids contaminants, les aigües pluvials es tractaran en un decantador de llots i en un separador d'hidrocarburs.  
Es considera que les mesures establides per a evitar contaminacions per infiltració de lixiviats són adequades.  
No obstant això, d'acord amb els plans aportats, s'observa que l'arqueta de registre es troba en l'interior del recinte. L'arqueta esmentada ha de ser accessible des de l'exterior a fi de permetre la lliure inspecció de l'abocament. En conseqüència, l'arqueta haurà de desplaçar-se fora del límit del tancament o construir-se una altra en la dita ubicació.  
c) Residus  
En les instal·lacions es classifiquen i emmagatzemen vehicles descontaminats que, segons indica la documentació, es transferiran a la destinació final per mitjà de transportistes inscrits en el corresponent registre de gestors autoritzats de residus.  
El transport dels residus entre les instal·lacions ubicades en el carrer En Projecte número 1 i les instal·lacions objecte de la present resolució haurà de realitzar-se d'acord amb el que disposa la legislació.  
Així mateix, l'exercici de l'activitat requerix la inscripció prèvia com a gestor autoritzat que faculte el promotor per a l'emmagatzematge de vehicles al final de la seua vida útil que no continguen líquids ni altres components perillosos (codi LER 16 01 06).  
Finalment, haurà de disposar-se de contracte en vigor amb gestor autoritzat per a la retirada dels vehicles descontaminats.  
Quant als llots i hidrocarburs de rebuig obtinguts en el procés de decantació i separació d'hidrocarburs, en la documentació aportada no s'indica la seu destinació. Tots estos residus han de retirar-se per gestors autoritzats.  
d) Afecció al paisatge. L'activitat d'emmagatzematge de vehicles descontaminats comporta un impacte visual negatiu que es minimitza per la seua ubicació en una parcel·la tancada en un polígon industrial.  
El tancament de la parcel·la que dóna al carrer té una alçària de 2,5 m en tota la longitud. La dita alçària s'aconseguix a base de muret de blocs de formigó completats amb malla metàl·lica de simple torsió. A fi d'impedir la visibilitat de l'interior de la parcel·la, la part superior de la tanca està rematada amb una pantalla visual de material plàstic opac, de color verd.  
Evidentment, perquè la dita mesura siga eficaç, s'ha d'evitar que l'emmagatzematge de vehicles supere en alçària el tancament perimetral de la parcel·la. No obstant això, en l'estudi d'impacte ambiental indica 3,70 m com l'alçària màxima per a l'emmagatzematge dels vehicles, per la qual cosa es requerix elevar la tanca i la pantalla visual fins a la dita alçària.  
Així mateix, es requerix un manteniment de la pantalla visual per a garantir que no s'hi produïxen desperfectes.  
3n. Contrastada la parcel·la en què es pretén ubicar l'activitat amb la informació subministrada per la cartografia disponible en la Conselleria d'Infraestructura, Territori i Medi Ambient, s'observa que:  
- La localització del projecte no afecta vies pecuàries, terreny forestal, espais de la Xarxa Natura 2000, ni cap altre tipus d'espai natural protegit. Així mateix, segons el BDB, no consta la presència d'espècies prioritàries en l'entorn immediat del projecte.  
- D'altra banda, l'emplaçament proposat no està sotmés a riscos per inundació, lliscaments o despreniments, si bé presenta una alta vulnerabilitat d'aqüífers. Tampoc presenta afeccions territorials derivades de la proximitat d'elements naturals o d'infraestructures humanes.  
  
Per tot l'anterior, es conclou que de la ubicació en què es pretén instal·lar l'activitat no es derivaran afeccions significatives al medi ambient.  
4t. Manteniment:  
Encara que la maquinària associada a l'activitat es limita al carretó carregador, és convenient establir un protocol de manteniment d'este d'acord amb les recomanacions del fabricant, a fi d'optimitzar el seu rendiment, en particular pel que fa a fugues de fluids i emissions de sorolls.  
5t. L'estudi d'impacte ambiental del projecte inclou un programa de vigilància ambiental (PVA), en el qual destaquen els controls següents:  
  
- Inspecció visual dels vehicles i comprovació de la seua conformitat amb la documentació corresponent cada vegada que tinga lloc una entrada en la instal·lació.  
- Inspecció visual del separador de greixos.  
- Revisió de l'estat de la solera de formigó.  
- Auditoria acústica a l'inici de l'activitat i posteriorment cada 5 anys.  
Els controls proposats en el PVA es consideren adequats per a garantir el compliment de les mesures correctores establides en l'estudi d'impacte ambiental. No obstant això, el PVA haurà de completar-se amb els següents controls i mesures periòdics:  
- Comprovar l'estat de la pantalla visual i alçària de l'emmagatzematge de vehicles.  
- Realitzar les operacions de manteniment del carretó.  
S'ha de crear un arxiu per a la documentació generada en el PVA, a fi de comprovar l'eficàcia de les mesures correctores i obtindre conclusions i, si és el cas, detectar la necessitat de proposar noves mesures correctores o de modificar les existents.  
Consideracions jurídiques  
El projecte examinat constituïx, segons el que preveu l'apartat 6.c.2, annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu reglament.   
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental en la Llei 2/1989, de 3 de març, de la Generalitat Valenciana, i en les altres disposicions que se li apliquen.   
  
L'article 5 de la Llei 2/1989, de 3 de març, d'Impacte Ambiental, atribuïx a l'òrgan mediambiental la competència en formulació de la declaració d'impacte ambiental dels projectes sotmesos a esta.  
  
L ?article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'emmagatzematge de vehicles fora d'ús descontaminats, promogut per Grúas y Desguaces Muñoz, SL, que s'ubica en el carrer En Projecte número 5, sector 7 del polígon industrial El Santísimo, en el terme municipal de Segorbe (Castelló), sempre que es desenrotlle d'acord amb el que establix l'estudi d'impacte ambiental, el projecte tècnic i la resta de documentació aportada, així com les condicions del punt segon de la present resolució.  
  
  
Segon  
Se supedita l'execució del projecte esmentat al compliment de les condicions següents:  
1. Els residus admesos en l'activitat seran els indicats en la part expositiva d'esta resolució (16 01 06 vehicles fora d'ús descontaminats) o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
  
2. Es complirà en tot cas el que disposa la Llei 22/2011, de 28 de juliol, de Residus i Sòls Contaminats. Açò inclou:  
- L'obtenció de la preceptiva autorització administrativa per a la gestió de residus que atorga la Direcció General de Qualitat Ambiental d'esta Conselleria.  
- El transport dels residus entre les instal·lacions ubicades en el carrer En Projecte número 1 i les instal·lacions objecte de la present resolució, el seu maneig, emmagatzematge i la posterior entrega a gestors autoritzats seran d'acord amb la naturalesa i perillositat de cada un dels residus.  
- El promotor tindrà contractes amb gestors autoritzats per a la retirada dels vehicles descontaminats i els llots i hidrocarburs de rebuig procedents del decantador i del separador d'hidrocarburs.  
Els contractes indicaran com a punt d'arreplega les instal·lacions localitzades en el carrer En Projecte, número 5, sector 7, del polígon industrial El Santísimo de Segorbe i estaran permanentment en vigor i a disposició de l'autoritat ambiental competent.  
3. A fi d'una adequada evacuació i tractament de les aigües pluvials generades en el normal exercici de l'activitat, es connectarà a la xarxa de clavegueram del polígon. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'Entitat Pública de Sanejament d'Aigües Residuals o, en cas de ser més restrictiva, a l'ordenança municipal d'abocaments de l'Ajuntament de Segorbe. Si fóra necessari s'aplicaran els tractaments previs pertinents per a complir els límits que s'hi establisquen.  
  
En concret, es disposarà d'una arqueta de registre accessible des de l'exterior del recinte per a la inspecció de l'aigua d'abocament.  
4. A fi d'impedir la visibilitat de l'interior de la parcel·la des del carrer, s'elevarà l'alçària del tancament perimetral fins a aconseguir els 3,7 m d'alçària de les estanteries d'emmagatzematge. Esta alçària podrà aconseguir-se incrementant l'alçària del muret de blocs de formigó o la de la malla metàl·lica. En tot cas, la part del tancament corresponent a mallat metàl·lic es completarà amb tela de tanca plàstica opaca de color verd.  
En cap cas l'alçària de l'emmagatzematge de vehicles o de les estructures d'apilament sobrepassarà l'alçària del tancament.  
5. Sense perjuí dels controls i mesures establits en el programa de vigilància ambiental proposat, s'hauran d'incloure les operacions periòdiques següents:  
a) Amb cada recepció de residus, estos s'inspeccionaran visualment i es comprovarà la seua conformitat amb la documentació corresponent. No s'admetran vehicles sense documentació.  
b) Inspecció visual del separador de greixos. Quan el volum dels residus de greixos depositats arribe al 70 % de capacitat, es retiraran per gestor autoritzat.  
c) Revisió de l'estat del paviment de la parcel·la. En cas d'observar anomalies, s'adoptaran les mesures oportunes.  
d) Comprovació diària de l'estat de la pantalla visual i l'alçària de l'emmagatzematge de vehicles.  
e) Manteniment del carretó d'acord amb les recomanacions del fabricant, a fi d'optimitzar el seu rendiment, en particular pel que fa a fugues de fluids i emissions sonores.  
6. Es portarà un registre documentat del programa de vigilància ambiental als efectes d'acreditar l'execució i adopció de les mesures preventives i correctores proposades i la comprovació de la seua eficàcia. Este registre inclourà, a més, el resultat dels controls i autocontrols periòdics legalment exigibles. La documentació del PVA estarà a disposició de les autoritats competents.  
7. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de comunicar-se a l'òrgan ambiental competent, que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets estimen pertinents.  
  
Quart  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 19 de gener de 2015.- El director general d'Avaluació Ambiental i Territorial: Juan Giner Corell.»  
  
València, 4 de febrer de 2015.- El director general d'Avaluació Ambiental i Territorial: Juan Giner Corell.